<classify> WAKATI Katibu wa CCM, Dk Bashiru Ally akiwataka wana-CCM kumjibu Mbunge wa Singida Mashariki Tundu Lissu na kumtaka arudi nyumbani, hasa ndani ya chama hicho kwani kimenoga, kitendo cha kuhama kilichofanywa na aliyekuwa Katibu Mkuu wa Chama cha Wananchi CUF kwenda ACT-Wazalendo kimeelezwa kuwa ni kutafuta sifa za rejareja.Kauli hizo zimetolewa wakati akifungua Mkakati Maalumu wa Kukomaza Demokarasia Mashinani mkoani Dodoma, Dk Bashiru mjini hapa.Alisema Lissu amekuwa akizungumza mambo mengi nchi za Ulaya huku akilishwa na kunyweshwa kama ndege na kuhoji sijui atalipa nini atakapotakiwa kulipa gharama za chakula na vinywaji hivyo.Lissu ajibiweHata hivyo Dk Bashiru aliwashangaa wana-CCM kutomjibu Lissu kutokana na kauli anazotoa na kuandikwa katika mitandao ya kijamii. Dk Bashiru alisema wana-CCM katika suala la mawasiliano hawajafanya vizuri kwani wamekuwa hawajibu mashambulizi yanayoandikwa mitandaoni na watu mbalimbali kuhusu nchi yetu.Alisema wanatakiwa kujibu mashambulizi ya mambo mabaya yanayoandikwa mitandaoni kwa kueleza mazuri mengi yanayofanywa na CCM na serikali zake mbili.Dk Bashiru alisema wasikae kimya watumie hutoba, maandishi , risala, makala, habari, taarifa na nyimbo kuekeleza ukweli kuhusu mazuri ambayo serikali ya awamu ya tano ndani ya kipindi cha miaka mitatu imefanya.Alisema pamoja na kutangaza mambo ya kitaifa kama ujenzi wa reli, ndege, mradi wa kufua umeme bado kuna mambo mengine ambayo yamefanyika katika maeneo mbalimbali nchini na kuongeza wanaweza kutangaza kuhusu utekelezaji wa ahadi za wananchi kuwapatia maji, umeme, barabara ujenzi wa madarasa, hospitali na mambo mengine ambayo inafanya.Aliwataka waeleza namba serikali ilivyosimamia kwa karibu na kukomesha kangomba kwenye korosho, mruta kwenye kahawa na lumbesa kwenye mahindi na viazi na maeneo mengine.Alisema kama wangekuwa wakitangaza kazi za chama na serikali zake mbili, habari za uongo zilizopo kwenye mitandao zingepotea na kufifia.UVCCM yaagizwa Katika kuhakikisha anajibu mashambulizi ya habari za uongo mitandaoni, tayari ameshawaagiza UV-CCM kuanza kujibu kila jambo wanaloliona mtandaoni.Aliwapongeza UWT kwa kutangaza mazuri ya serikali zote mbili ya Muungano na Zanzibar na akawataka wengine waige. Maalim Seif Akizungumzia kuhama kwa Maalim Seif Sharrif Hamad kutoka Chama cha Wananchi CUF na kwenda ACT-Wazalendo ni sawa na kutafuta sifa za rejareja na hivyo ushirikiano wake na Zitto Kabwe hauwezi kudumu. Maalimu Seif wiki iliyopita alitangaza kuihama CUF na kuhamia ACT-Wazalendo na kupokelewa na kiongozi Zitto Kabwe na kupewa kadi namba moja ya chama hicho.Akizindua Mkakati Maalumu wa Kukomaza Demokrasia Mashinani, jijini hapa, Katibu wa CCM, Dk Bashiru Ally alisema Maalim Seif alisaidia kuunda CUF, halafu akawa kiongozi ndani ya Ukawa na sasa amehamia ACT-Wazalendo na kwamba huko ni kutafuta sifa reja reja.Alisema sifa za mwanachama zinatakiwa kwenda kwenye chama, wala si za mtu binafsi kama Maalim Seif ambazo zinakuwa si endelevu. Alitoa mfano wa Rais Magufuli kwamba sifa zake ni za chama, zinarudi tangu kutoka kwa waasisi Mwalimu Julius Nyerere na viongozi wengine waliotangulia.Dk Bashiru alisema sifa si za mtu binafsi mfano sifa za Dk Mohamed Shein kisiwani Zanzibar zinarudi kuanzia kwa muasisi wa nchi hiyo, Amani Abeid Karume. Alisema kiongozi anapohama hama vyama ni sawa na kutafuta sifa za reja reja ambazo si endelevu na haziwezi kudumu katika chama kimoja.Dk Bashiru alisema kiongozi anayependa sifa za rejareja ni sawa na kwamba anapenda anasa, hivyo anakuwa si kiongozi wa uongozi wa kudumu katika chama kimoja.Viongozi wawe wakweliAlisema viongozi wengi wamekuwa wakipenda sifa za mtindo huo, lakini viongozi wa CCM wanatakiwa kuwa wakweli pamoja na kutekeleza ahadi walizotoa kwa wananchi kabla ya uchaguzi.Dk Bashiru aliwakumbusha viongozi wa chama waliokopa katika taasisi mbalimbali kwamba wanatakiwa kulipa madeni hayo. Mkopo hauna mipaka hata kama upo chama gani utafuatwa na kutakiwa kulipa kwani tulikopa lazima kulipa madeni hayo,alisema Katika hatua nyingine Katibu Mkuu wa CCM, Dk Bashiru alimfuta kazi Katibu wa CCM wilaya ya Chemba,Fikirini Masokola kutokana na kushindwa kushughulikia mgogoro wa viongozi wa serikali wilayani hapo. Alisema wilaya hiyo imekuwa na migogoro na katibu huyo ameshindwa kudhibiti migogoro hiyo baina ya Mkuu wa Wilaya, Simon Odunga na Mkurugenzi wa Wilaya, Dk Semistatus Mashimbo ambao wanatunishiana misuli.Dk Bashiru alisema viongozi hao wamekuwa wakishindana kwamba ni nani ana elimu kubwa na nani ana madaraka makubwa ambapo katika mgogoro huo pia Mbuge wa Jimbo hilo, Juma Nkamia na madiwani wamekuwa wakihusishwa kukuza mgogoro huo.Alimuagiza Mwenyekiti wa CCM Mkoa, Godwin Mkanwa kushughulikia mgogoro huo wa Chemba na wasipoangalia wote wawili wanaweza kupoteza nafasi hizo.  <topic>: KITAIFA 